Všeobecne záväzné nariadenie mesta Humenné č. 156/2019 o výkone taxislužby na území mesta Humenné

Mestské zastupiteľstvo v Humennom na základe § 6 ods. 1 a § 11 ods. 4 písm. g) zákona
č. 369/1990 Zb. o obecnom zriadení v znení neskorších predpisov, § 26 ods. 9 zákona
č. 56/2012 Z. z. o cestnej doprave v znení neskorších predpisov a § 6a ods. 1 zákona
č. 135/1961 Zb. o pozemných komunikáciách (cestný zákon) v znení neskorších predpisov
sa na zasadnutí dňa 23.10.2019 uznieslo na prijatí Všeobecne záväzného nariadenia
mesta Humenné č. 156/2019 o výkone taxislužby na území mesta Humenné.


Článok 1
Úvodné ustanovenia
1. Toto všeobecne záväzné nariadenie ustanovuje podrobnosti o výkone taxislužby a
     podmienky zriaďovania a užívania stanovíšť taxislužby na území mesta Humenné:
     - na miestnych komunikáciách vo vlastníctve alebo v užívaní mesta Humenné
       z vlastného podnetu mesta Humenné,
     - na miestnych komunikáciách vo vlastníctve alebo v užívaní mesta Humenné na základe
      písomnej žiadosti prevádzkovateľa taxislužby,
    - na pozemkoch vo vlastníctve alebo užívaní právnických osôb alebo fyzických osôb.
2. Taxislužba na území mesta Humenné môže byť prevádzkovaná za podmienok určených
    v tomto nariadení a v súlade s príslušnými právnymi predpismi.
3. Stanovište vozidiel taxislužby je jedno alebo viac vyhradených parkovacích miest
    zriadených za účelom výkonu taxislužby pre ponúkanie prepravy cestujúcich vozidlom
    taxislužby.


Článok 2
Zriaďovanie a určovanie stanovíšť vozidiel taxislužby na miestnych komunikáciách
vo vlastníctve mesta Humenné
1. Mesto Humenné určuje stanovištia vozidiel taxislužby a ich kapacitu na miestnych
    komunikáciách vo vlastníctve mesta Humenné z vlastného podnetu alebo na základe
    písomnej žiadosti o určenie stanovišťa vozidla taxislužby.
2. Mesto Humenné z vlastného podnetu vymedzilo na území mesta Humenné stanovištia
    vozidiel taxislužby v týchto lokalitách:
    a) Autobusová stanica, Družstevná ulica				  9 parkovacích miest
    b) Ulica 1. mája (výmenníková stanica) 				  1 parkovacie miesto
    c) Parkovisko v križovatke ulíc Nemocničná a Pugačevova 	  1 parkovacie miesto
    d) Parkovisko pri Dome služieb, Mierová ulica 			  3 parkovacie miesta
    e) Parkovisko pri Mestskom kultúrnom stredisku, Gorkého ulica 1 parkovacie miesto
    f) Parkovisko pri OD Laborec, Ulica osloboditeľov 		  1 parkovacie miesto
   g) Parkovisko pri Leny, Laborecká ulica 				  7 parkovacích miest
3. Označenie stanovíšť vozidiel taxislužby určených v čl. 2 ods. 2 tohto nariadenia
    príslušnými zvislými a vodorovnými dopravnými značkami zabezpečí Mesto Humenné
    prostredníctvom správcu miestnych komunikácií a verejných priestranstiev Technických
    služieb mesta Humenné. Technické služby mesta Humenné zabezpečia ich udržiavanie
    v riadnom stave počas celej doby užívania.
4. Užívanie stanovíšť určených v čl. 2 ods. 2 tohto nariadenia podlieha povoleniu Mesta
    Humenné, ktoré je vydané na základe písomnej žiadosti prevádzkovateľa taxislužby
    o povolenie na užívanie stanovíšť taxislužby.
5. Žiadosť o povolenie na užívanie stanovíšť vozidiel taxislužby musí obsahovať:
    a) identifikačné údaje žiadateľa (obchodné meno, IČO, sídlo),
    b) identifikačné údaje o vozidle, resp. vozidlách taxislužby, a to továrenskú značku, typ 
        a evidenčné číslo.
    Prílohy k žiadosti:
    a) kópia rozhodnutia Okresného úradu Prešov o udelení koncesie na prevádzkovanie
        taxislužby,
    b) kópia osvedčenia o evidencii vozidla - časť II,
    c) kópia osvedčenia vozidla taxislužby.
6. Mesto Humenné určuje stanovištia vozidiel taxislužby na miestnych komunikáciách vo
    vlastníctve mesta Humenné v iných lokalitách než určených v čl. 2. ods. 2 tohto
    nariadenia na základe písomnej žiadosti prevádzkovateľa taxislužby. Žiadosť o určenie
    stanovišťa vozidiel taxislužby okrem náležitostí uvedených v čl. 2 ods. 5 obsahuje
    situáciu návrhu miesta stanovišťa taxislužby. Určenie stanovíšť vozidiel taxislužby na
    miestnych komunikáciách vo vlastníctve mesta Humenné bude podliehať odporúčaniu
    Komisie dopravy a verejného poriadku Mestského zastupiteľstva v Humennom.
7. Označenie stanovíšť vozidiel taxislužby príslušnými zvislými a vodorovnými dopravnými
    značkami určených podľa čl. 2 ods. 6 zabezpečí na vlastné náklady žiadateľ a zároveň
    zabezpečí ich udržiavanie v riadnom stave počas celej doby užívania.
8. Užívanie stanovíšť určených podľa čl. 2 ods. 2 a 6 tohto nariadenia je možné len za
    predpokladu splnenia si daňovej povinnosti podľa platného všeobecne záväzného
    nariadenia mesta Humenné o miestnych daniach a miestnom poplatku za komunálne
    odpady a drobné stavebné odpady, ktorú je užívateľ verejného priestranstva povinný
    uhrádzať počas celej doby platnosti povolenia na užívanie stanovíšť taxislužby.


Článok 3
Zriaďovanie a určovanie stanovíšť vozidiel taxislužby na pozemkoch vo vlastníctve právnických osôb alebo fyzických osôb
1. Mesto Humenné určuje stanovištia vozidiel taxislužby na pozemkoch, ktoré sú vo
    vlastníctve alebo v užívaní právnických osôb alebo fyzických osôb na základe písomnej
    žiadosti prevádzkovateľa taxislužby o určenie stanovišťa vozidiel taxislužby.
2. Prevádzkovateľ taxislužby je povinný predložiť:
    - žiadosť prevádzkovateľa taxislužby o určenie stanovišťa vozidiel taxislužby, v rozsahu
      stanovenom v čl. 2 ods. 5,
    - situačný návrh miesta stanovišťa taxislužby s počtom vyhradených parkovacích miest,
    - kópiu listu vlastníctva a v prípade, že prevádzkovateľ taxislužby nie je vlastníkom, aj
      doklad preukazujúci právny vzťah k pozemku,
    - stanovisko správcu pozemnej komunikácie,
    - záväzné stanovisko Okresného riaditeľstva Policajného zboru v Humennom, Okresného        
      dopravného inšpektorátu k určeniu dopravného značenia pre navrhované stanovište    
      taxislužby.
3. Prevádzkovateľ taxislužby, ktorému bolo určené stanovište vozidiel taxislužby podľa čl. 3
    ods. 1 tohto nariadenia, zabezpečí na vlastné náklady označenie stanovišťa dopravnými
    značkami v súlade s povolením a zároveň zabezpečí udržiavanie dopravných značiek 
    v ich riadnom stave počas celej doby užívania. Po skončení doby užívania stanovišťa 
    vozidiel taxislužby prevádzkovateľ taxislužby zabezpečí odstránenie dopravných značiek
    na vlastné náklady do 5 dní od skončenia doby užívania.
4. Prevádzkovateľ taxislužby je povinný na stanovišti udržiavať poriadok, čistotu a na
    vlastné náklady zabezpečovať zimnú údržbu.

Článok 4
Spoločné ustanovenia
1. Taxislužbu na území mesta Humenné môže prevádzkovať len držiteľ rozhodnutia
    Okresného úradu Prešov o udelení koncesie na prevádzkovanie taxislužby.
2. Stanovištia taxislužby na účel výkonu taxislužby, ich kapacitu a označenie dopravnými
    značkami na území mesta Humenné určuje Mesto Humenné. Pri posúdení vhodnosti
    určenia stanovišťa taxislužby sa prihliadne najmä k celkovej dopravnej situácii, situácii
    statickej dopravy v danej lokalite a dopytu po službách taxislužby na území mesta
    Humenné.
3. Povolenie na užívanie stanovíšť vozidiel taxislužby sa vydáva na dobu platnosti
    rozhodnutia o udelení koncesie na prevádzkovanie taxislužby.
4. Stanovište vozidiel taxislužby môže užívať iba vozidlo prevádzkovateľa taxislužby, pre
    ktoré bolo stanovište určené.
5. Na stanovišti vozidiel taxislužby môžu stáť vozidlá taxislužby iba počas výkonu taxislužby
    a s vodičmi, ktorí sú oprávnení vykonávať taxislužbu, pričom cestujúci má právo vybrať si
    ktorékoľvek z nich. Pri státí na stanovišti je vodič povinný zdržiavať sa vo vozidle alebo
    v jeho bezprostrednej blízkosti a byť pripravený poskytnúť prepravu.
6. Užívatelia stanovišťa vozidiel taxislužby sú povinní z naliehavých dôvodov verejného
    záujmu uvoľniť stanovište podľa požiadaviek vlastníka, resp. správcu komunikácie alebo
    pokynov polície.
7. Pri usporiadaní verejných zhromaždení a iných verejných podujatí, najmä kultúrnych a
    športových, v súlade s podmienkami určenými na ochranu verejného poriadku a
    s pravidlami cestnej premávky, môže stáť vozidlo taxislužby aj mimo stanovišťa vozidiel
    taxislužby.
8. Na jedno parkovacie miesto stanovišťa vozidiel taxislužby pripadajú spravidla tri vozidlá
    taxislužby.


Článok 5
Kontrola ustanovení
Kontrolu plnenia ustanovení tohto nariadenia vykonáva Mestská polícia mesta Humenné a
poverení zamestnanci mesta Humenné.


Článok 6
Sankcie
Pri zistení porušenia ustanovení tohto nariadenia, bude Mesto Humenné konať v zmysle
zákona č. 369/1990 Zb. o obecnom zriadení v znení neskorších predpisov a v zmysle
všeobecne platných právnych predpisov.


Článok 7
Zrušovacie ustanovenia
Týmto všeobecne záväzným nariadením sa zrušuje Všeobecne záväzné nariadenie
č. 101/2009 o zriaďovaní a užívaní stanovíšť taxislužby na osobnú prepravu na území mesta
Humenné zo dňa 28.10.2009.



Článok 8
Záverečné ustanovenia
1. Týmto všeobecne záväzným nariadením nie sú dotknuté práva a povinnosti
prevádzkovateľa taxislužby a vodiča vozidla taxislužby podľa platných právnych
predpisov na poskytovanie taxislužby.
2. Všeobecne záväzné nariadenie nadobúda účinnosť dňa 01.01.2020.












                                                                                            PhDr. Ing. Miloš Meričko, v.r.

